text: Трима от пострадалите български ученици остават за болнично лечение в Болоня, след като вчера група младежи от Професионалната гимназия по механотехника "Владимир Комаров" в Силистра попаднаха в периметъра на взривната вълна в италианския град Болоня при експлозията на камион-цистерна.
  Днес с учениците се срещна българският консул в Милано Росен Руфев. Общо седем деца пострадаха при вчерашния взрив, е съобщил пред БНР нашият дипломат. Той е разговарял и с вече изписаните след преглед четири деца, които са с леки обгаряния на краката и ръцете. Руфев е посетил учениците в общежитието, където са настанени. То се намира на 500 метра от мястото на експлозията.
  Утре бащата на ученика, който пострада най-тежко, ще пътува за Италия. Семейството на момчето е дало съгласие да бъдат направени нужните медицински изследвания и манипулации.
  Вчера в италианския град Болоня мощна експлозия разруши магистралата в близост до летището, след като цистерна с възпламенителен товар връхлетя върху редица от спрели превозни средства.
  По последна информация на италианските медии, при експлозията е загинал един човек, ранени са над 70, като състоянието на 14 от тях е тежко.
  Генералното ни консулство в Милано е в постоянен контакт с родителите на учениците и с придружаващите ги учители. Допълнителна информация може да бъде получена на дежурния телефон: 00393337826043. Подкрепи ЗАРАТА с поне 1 евро, отнема по-малко от 1 минута. Натисни ТУК